Benny Engelbrecht (S), 2010-12-02:
Lad mig indlede med at slå fuldstændig klart fast, at Socialdemokraterne er helt og aldeles enige i, at hormonforstyrrende stoffer, der kan vandre fra plastik til fødevarer, ikke hører nogen steder hjemme i fødevareemballager.
Derfor kommer denne debat også mere til at handle om, hvad der er den fornuftige proces for at gennemføre den målsætning, som jeg er sikker på ikke blot deles af et flertal her i salen, men også af en meget bred del af befolkningen.
Det kan ikke siges for tit, at værdien af forsigtighedsprincippet alt for ofte er blevet udvandet.
Af samme årsag mener jeg også, det er værd at kippe med Dannebrogsflaget over den sejr, vi har fået, ved at der i EU nu gennemføres et delvist forbud mod bisfenol-A.
Når jeg tænker på, hvor mange gange den samlede opposition og især vi socialdemokrater er blevet hånet af den tidligere fødevareminister her fra landets højeste talerstol, fordi vi ville udfordre systemet af hensyn til borgernes sundhed, kan jeg kun glæde mig over entydigt at kunne slå fast, at vi fik ret i vores fortolkning.
»Jeg synes simpelt hen, at vælgerne har krav på at vide, om den nye socialdemokratiske EU-linje er, at nu går man ivrigt efter særregler og ser stort på, hvad spillereglerne i det indre marked er.«
Lad mig lige slå fast, at det altid har været socialdemokratisk politik at udfordre EU-systemet, når det var nødvendigt.
Derfor er det glædeligt, at der blot skulle gå et halvt år, fra at Danmark fremførte sine argumenter om farligheden af bisfenol-A, til at den europæiske fødevaremyndighed EFSA nu har ændret sin vurdering af stoffet.
Canada har således længe været foran den øvrige verden, og flere andre steder, f.eks. i USA, har man ligeledes fået øjnene op for stoffets mulige farlighed.
Derfor bliver det særdeles interessant at følge den afsluttende proces i den amerikanske kongres, der forventes inden nytår at vedtage en ny food security bill, altså en ny fødevarelovgivning.
Netop en regulering af bisfenol-A er en helt afgørende faktor i den sammenhæng, for selv om der er udsigt til bred enighed om den nye lov, der skal give et langt mere handlekraftigt FDA, den amerikanske fødevaremyndighed, er det endnu usikkert, hvordan man præcis formulerer et forbud mod bisfenol-A. Socialdemokraterne mener derfor, at det er meget væsentligt, så snart den amerikanske lov er på plads, at få analyseret de forbud, der herefter er vedtaget rundt i verden.
Jeg er ikke overbevist om, at Danmark vil have det strammeste beskyttelsesniveau, når al ny lovgivning er vedtaget og trådt i kraft i 2011.
Derfor er der god grund til at underkaste de forskellige argumenter for det vedtagne beskyttelsesniveau en meget grundig granskning.
Kan vi finde dokumentation og belæg i udenlandske erfaringer, der peger på, at vi i Danmark kan lægge os på et højere beskyttelsesniveau end i dag, bør vi gøre det.
Socialdemokraterne mener imidlertid ikke, at timingen er rigtig i det forslag, der fremsættes her i Folketingssalen i dag, og jeg vil også gerne understrege, at det ikke skyldes, at vi på nogen måde er uenige i hensigten.
Det er simpelt hen, fordi indsatsen skal koordineres meget nøje med, hvad der sker i andre lande.
Når det er sagt, kender jeg også forslagets pennefører, hr. Per Clausen, som en særdeles garvet og meget resultatorienteret politiker.
Derfor vælger jeg også at tolke forslaget som en mulighed for Folketinget for at arbejde med dette vigtige spørgsmål i hele denne samling.
Det øjeblik, hvor der viser sig en mulighed for, at Danmark kan lægge et yderligere politisk pres i sagen, vil Fødevareudvalget i udvalgsbehandlingen med dette forslag meget hurtigt kunne udarbejde en fælles beretning.
Jeg kan kun håbe, at de borgerlige partier kan se nytten af en sådan mulighed, og at ministeren ligeledes vil se velvilligt på at servicere Fødevareudvalget med løbende opdateringer i salen.
Det er også det, ministeren har givet udtryk for i debatten.
Jeg vil samtidig minde ministeren om, at vores dør er åben til enhver tid.
Den tidligere fødevareminister havde en meget konfronterende tilgang til samarbejdet med Folketingets partier i denne sag.
Jeg håber naturligvis, at den nye minister har lært af den uheldige tilgang og vil søge samarbejdet til forbrugernes bedste.
Konkluderende vil jeg slå fast, at Socialdemokraterne vil afvente den kommende udvalgsbehandling, med den hensigt at der kan udarbejdes en fælles beretning, når der er kommet afklaring på de spørgsmål, der vedrører udenlandske parlamenters arbejde.
Imidlertid forbeholder Socialdemokraterne sig retten til, hvis en fælles enighed ikke kan opnås i udvalgsarbejdet, at forlange at få sagen til anden behandling med eventuelle ændringsforslag og til den tid redegøre nærmere for vores stillingtagen.